Oos-Kaapse boer op plaas doodgeskietArgieffoto Kapt. Ursula Roelofse, woordvoerder van die polisie, het gesê die egpaar is omstreeks 20:20 op die plaas oorval. Die boer se vrou is ook geskiet en is in ŉ ernstige toestand in die waakeenheid van ŉ hospitaal in Port Elizabeth. Volgens berigte was die egpaar se drie kinders ook by die huis ten tyde van die voorval, maar Roelofse kon dit nie bevestig nie. Roelofse wou nie dadelik meer besonderhede oor die voorval bekendmaak nie en het gesê die polisie is steeds op die toneel om die voorval te ondersoek. Sy het bevestig dat daar net een verdagte by die aanval betrokke was en dat niemand nog in hegtenis geneem is nie. Maroela Media kan nie die name van die slagoffers bekendmaak alvorens die naasbestaandes ingelig is nie. ŉ Saak van moord en poging tot moord word ondersoek.